Cwest: Emiliano Sala wedi marw o ganlyniad "i anafiadau i'w ben a'i gorff" – Golwg360
11 Chwefror 2019 am 15:14 Diweddarwyd 12 Chwefror 2019 am 07:00
Mae cwest i farwolaeth peldroediwr Caerdydd, Emiliano Sala, wedi clywed ei fod wedi marw o ganlyniad "i anafiadau i'w ben a chanol ei gorff."
Roedd y pêl-droediwr o'r Ariannin yn teithio o Nantes i Gaerdydd mewn awyren fechan pan ddiflannodd wrth hedfan dros y Sianel ger Guernsey ar Ionawr 21.
Cafodd corff Emiliano Sala, 28, ei godi o weddillion yr awyren ar wely'r môr wythnos ddiwethaf a'i gludo i'r lan yn Portland.
Cafodd y gwrandawiad ei gynnal yn Llys y Crwner Bournemouth heddiw (dydd Llun, 11 Chwefror).
Mae'r Crwner Brendan Allen wedi gohirio'r cwest tan 6 Tachwedd ar gyfer adolygiad cyn cwest, ar ôl clywed y gallai ymchwiliad y Gangen Ymchwiliadau Damweiniau Awyr (AAIB) i'r digwyddiad gymryd rhwng chwe mis a blwyddyn.